**HÁZIREND**

**Iskola-lábbusz program**

Az iskola- lábbusz nem más, mint iskolás gyerekek csoportos, gyalogos iskolába járása szervezett formában, felnőtt kísérettel.

A csoport meghatározott útvonalon, rögzített menetrend szerint jut el az iskolába, ugyanúgy, mint egy buszjárat, csatlakozni előre kijelölt „megállókban” lehet.

Az iskola-lábbusz előnyei:

* A gyalogos iskolába járás napi rendszeres mozgást jelent a szabadban.
* Csökken általa az iskolák környékén a reggeli forgalmi dugó, ezáltal a levegőszennyezés, a zajterhelés és a közlekedési balesetek valószínűsége.
* Segíti a kapcsolatteremtést, közösségépítést.
* A gyerekek megtanulják a biztonságos közlekedést.
* A gyerekek tevékenyen részt vesznek a teremtett világ védelmében.

**Az iskola-lábbusz működése:**

**I. Menetrend:**

Reggelente a gyerekek meghatározott megállókban és időpontokban csatlakozhatnak az iskola-lábbuszhoz. Az útvonalakról az intézmény honlapján (szirka.hu) tájékozódhatnak.

**II. A gyermekekre, önkéntes kísérőkre vonatkozó szabályok:**

1. A járatokat legalább két felnőtt kíséri. Az önkéntes kísérők regisztrálásra kerülnek, és a járatok vezetésére felhatalmazást kapnak. Önszerveződő módon, előre meghatározott időbeosztás szerint kísérik a járatokat, megfelelő helyettesítési rendszerrel felkészülve a váratlan helyzetekre is (pl. betegség, egyéb sürgős elfoglaltság).

2. Csak azok a gyermekek vehetik igénybe a szolgáltatást, akiknek a szülője/törvényes képviselője az erre vonatkozó jelentkezési lapot kitöltötte.

3. A megállóhelyeken, gyülekezési pontokon pontosan kell megjelenni. Amennyiben egy gyermek elkésik, és a megadott időpontban nincs a megállóhelyen jelen, az iskola-lábbusz nem várja be. Ilyen esetekben a szülőknek/törvényes képviselőknek önállóan kell gondoskodni a gyermek iskolába juttatásáról.

4. A járatok rossz időjárás esetén (pl.esőben, hidegben is) is indulnak, ezért a gyerekek az időjárásnak megfelelő ruházatot (esőkabát, vizálló cipő, meleg ruházat) viseljenek.

5. A gyermekek az úton kötelesek a kísérők utasításait, és az alábbi magatartási szabályokat betartva végighaladni:

- szaladni, lökdösődni, másokat a közlekedésben akadályozni nem szabad;

- tartani kell a sort;

- követni kell a kísérők utasításait;

- tisztelettudóan kell viselkedni a kísérőkkel.

6. A magatartási szabályok be nem tartása, és a járat biztonságosságának, pontos menetrendjének veszélyeztetése a gyermekek szóbeli figyelmeztetése, és a szülők írásbeli tájékoztatása után a szolgáltatásból való kizárást eredményezheti.

7. Felelősséget az esetleges személyi és vagyoni károkért a Program szervezői nem vállalnak.

**III. Egyéb tudnivalók, biztonsági intézkedések:**

1. A szolgáltatás igénybevétele ingyenes.

2. A szolgáltatásban résztvevő tanulók az iskolától fényvisszaverő gallért kölcsönöznek, melyet a szolgáltatás idején viselniük kell.

3. A lábbusz-programban résztvevő gyerekek minden gyalogos iskolába érkezéskor gyűjtőfüzetükbe pecsétet kapnak, melyet ajándékokra válthatnak be.

*Forrás: https://www.godollo.hu/pedibusz/*